**Eduardo Antonio Salvio** (s. 13. heinäkuuta 1990 Avellaneda, Argentiina) on argentiinalainen jalkapalloilija. Hän edustaa kotimaassaan Boca Juniorsia. Hän on pelannut myös Espanjassa Atlético Madridin ja Portugalissa Benfican joukkueissa. Hän voi pelata joko keskikentän oikeana laitalinkkinä tai kärkenä.

Pelattuaan jonkin aikaa kasvattajaseuransa Lanúsin reservijoukkueessa Salvio nostettiin edustusmiehistöön kesällä 2008. Hän teki liigadebyyttinsä saman vuoden elokuussa vaihtomiehenä Boca Juniorsia vastaan pelatussa ottelussa ja vain viikkoja myöhemmin Salvio oli mukana joukkueensa aloituskokoonpanossa. Vuoden 2009 clausura-sarjassa Salvio oli jo yksi Lanúsin avainpelaajista ja hän viimeisteli kaikkiaan yhdeksän maalia. Nuoren argentiinalaisen nopea läpimurto herätti myös huomion muualla ja hänen nimensä yhdistettiin siirtohuhuissa moniin Englannin, Italian ja Espanjan suurseuroihin.

Tammikuussa 2010 Salvio solmi viisivuotisen sopimuksen espanjalaisen Atlético Madridin kanssa. Hän teki ensiesiintymisensä uudessa seurassaan saman vuoden helmikuussa Galatasarayta vastaan pelatussa Eurooppa-liigan ottelussa. Parin ensimmäisen Espanjan kuukauden ajan Salvio sai peliaikaa varsin niukasti tullen mukaan peliin vaihtomiehenä otteluiden loppuminuuteilla. Hän pelasi ensimmäisen kokonaisen liigaottelunsa huhtikuussa Tenerifeä vastaan ja teki siinä La Liga -uransa kaksi ensimmäistä maalia. Toukokuussa 2010 Salvio voitti Eurooppa-liigan Atléticon riveissä ja pelasi kaikkiaan kahdeksassa ottelussa.

Elokuussa 2010 Atlético lainasi Salvion yhden kauden ajaksi portugalilaiseen Benficaan. Lainakauden aikana Benfica voitti maan liigacupin sekä ylsi Eurooppa-liigassa välierävaiheeseen saakka. Pelit Portugalissa päättyivät kuitenkin ennen aikojaan, kun Salvion jalkapöytä murtui huhtikuussa PSV Eindhovenia vastaan pelatussa Eurooppa-liigan puolivälieräottelussa. Salvio pelasi kauden 2011–2012 Atléticossa ja voitti Eurooppa-liigan toistamiseen. Elokuussa 2012 hän siirtyi pysyvästi nykyiseen seuraansa. Lehtitietojen mukaan Benfica maksoi Salviosta 11 miljoonaa euroa, mikä teki hänestä seurahistorian toiseksi kalleimman pelaajahankinnan.

Salvio on pelannut maansa A-maajoukkueessa 13 maaottelua. Hän teki ensiesiintymisensä toukokuussa 2009 pelatussa ystävyysottelussa Panamaa vastaan. Argentiinalainen pelaajalegenda ja maan entinen päävalmentaja Diego Maradona luonnehti aikanaan Salviota yhdeksi "Argentiinan suurista toivoista". MM-kilpailuissa 2018 Salvio pelasi kaksi ottelua.

Lähteet
-------

1. 1 2  Atlético sign the most recent jewel of Argentine football clubatleticodemadrid.com (Luettu 7. helmikuuta 2010)
2. ↑  Eduardo Salvio: £10M Argentine Teenage Wonderkid - Ideal for Liverpool, Spurs, Arsenal, Everton, Aston Villa & Chelsea (Arkistoitu – Internet Archive) The New Football Pools (Luettu 7. helmikuuta 2010)
3. ↑  Salvio puts on the Club Atlético de Madrid jersey at the Vicente Calderón for the first time clubatleticodemadrid.com (Luettu 7. helmikuuta 2010)
4. ↑  Eduardo Salvio Delighted With Atletico Madrid Debut Against Galatasaray Goal.com (Luettu 19. helmikuuta 2010)
5. ↑  Atletico Madrid 3-1 Tenerife: Eduardo Salvio And Kun Aguero Torment Blanquiazules Goal.com (Luettu 25. huhtikuuta 2010)
6. ↑  Eduardo Salvio Uefa.com (Luettu 23. toukokuuta 2010)
7. ↑  El argentino Eduardo Salvio, jugará cedido la próxima temporada en el Benfica clubatleticodemadrid.com (Luettu 19. elokuuta 2010)
8. ↑  Eduardo Salvio begins rehab on Thursday the 19th at Estadio Vicente Calderón clubatleticodemadrid.com (Luettu 21. toukokuuta 2010)
9. ↑  Atlético y Benfica acuerdan el traspaso de Salvio clubatleticodemadrid.com (Luettu 2. elokuuta 2012)
10. ↑  Salvio, um dos reforços mais caros da história do Benfica[vanhentunut linkki] Expresso (Luettu 2. elokuuta 2012)
11. 1 2  Eduardo Salvio Transfermarkt-sivustolla (englanniksi)

Aiheesta muualla
----------------

* Maalikooste YouTube-sivustolla (italiaksi)

  

Argentiinan joukkue – Jalkapallon MM-kilpailut 2018
1 Guzmán |
2 Mercado |
3 Tagliafico |
4 Ansaldi |
5 Biglia |
6 Fazio |
7 Banega |
8 Acuña |
9 Higuaín |
10 Messi |
11 Di María |
12 Armani |
13 Meza |
14 Mascherano |
15 Lanzini |
16 Rojo |
17 Otamendi |
18 Salvio |
19 Agüero |
20 Lo Celso |
21 Dybala |
22 Pavón |
23 Caballero |
Valmentaja Sampaoli